Tarybos reglamentas (EB) Nr. 1323/96
1996 m. birželio 26 d.
iš dalies keičiantis Reglamentą (EEB) Nr. 1784/77 dėl apynių sertifikavimo
EUROPOS BENDRIJŲ TARYBA,
atsižvelgdama į Europos bendrijos steigimo sutartį,
atsižvelgdama į 1971 m. liepos 26 d. Tarybos reglamentą (EEB) Nr. 1696/71 dėl bendro apynių rinkos organizavimo [1], ypač į jo 2 straipsnio 4 dalį,
atsižvelgdama į Komisijos pasiūlymą,
kadangi Tarybos reglamente (EEB) Nr. 1784/77 [2] tiksliai apibrėžtas etapas, kada turi būti atliekamas sertifikavimas, ir išdėstytos sąlygos, kurioms esant apynių produktai gali būti toliau perdirbami;
kadangi buvusioje Vokietijos Demokratinėje Respublikoje apynių apdorojimas, nuėmus jų derlių, tradiciškai skiriasi nuo kitų Bendrijos šalių tuo, kad daugelyje apynius auginančių ūkių spurgų valymas ir pirminis džiovinimas atliekamas juos malant ir suspaudžiant į granules, naudojant turimą įrangą neįmanoma atskirti šių dviejų etapų; kadangi ši procedūra neatitinka Bendrijos įstatymų, kuriuose nustatyta, kad sertifikavimas turi būti atliekamas prieš bet kokį perdirbimą; kadangi, kad gamintojai galėtų paskirstyti savo naujas investicijas per jiems tinkantį laikotarpį, Reglamente (EEB) Nr. 1784/77 nustatytas pereinamasis laikotarpis, ilgesnis negu laikotarpis, nurodytas 1991 m.liepos 26 d. Komisijos reglamente (EEB) Nr. 2239/91 dėl laikinų priemonių, taikomų apynių sektoriui po Vokietijos suvienijimo [3], kuris pasibaigė 1992 m. gruodžio 31 d.; kadangi iki 1995 m. gruodžio 31 d. tam tikruose ūkiuose padėtis dar nebuvo sureguliuota; kadangi dėl tos priežasties minėtoji išimtis turėtų būti pratęsta vienerius metus, o suinteresuotų ūkių sąrašas turėtų būti atitinkamai pataisytas,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1784/77 iš dalies keičiamas taip:
1) 1 straipsnio 3 dalies antrojoje pastraipoje "1995 m. gruodžio 31 d." pakeičiama į "1996 m. gruodžio 31 d.".
2) Priedas pakeičiamas priedu, išdėstytu šio reglamento priede.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 1996 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 1996 m. birželio 26 d.